DELTA ขายหุ้น 4 บ.ย่อยมูลค่าราว 874.26 ลบ.เพื่อแลกเข้าถือหุ้น 100% ใน Eltek SK
DELTA ขายหุ้น 4 บ.ย่อยมูลค่าราว 874.26 ลบ.เพื่อแลกเข้าถือหุ้น 100% ใน Eltek SK
15 ก.พ. 2560

บริษัท เดลต้า อีเลคโทรนิคส์  (ประเทศไทย) จำกัด (มหาชน) หรือ DELTA เปิดเผยว่า ที่ประชุมคณะกรรมการบริษัทเมื่อวานนี้ (14 ก.พ.) อนุมัติให้จำหน่ายเงินลงทุนในบริษัทย่อย ให้แก่ Delta Electronic (Netherlands) BV (DEN) ซึ่งเป็นบริษัทย่อยของ Delta Electronic Inc. (DEI) ซึ่งเป็นหนึ่งในผู้ถือหุ้นรายใหญ่ของบริษัท มูลค่ารวม 24.85 ล้านเหรียญสหรัฐ หรือราว 874.26 ล้านบาท
สำหรับเงินลงทุนในบริษัทย่อยที่จะจำหน่ายให้แก่ DEN ได้แก่ บริษัท Delta Greentech (Netherlands) B.V. (DGN BV) ซึ่งเป็นบริษัทย่อยทางอ้อม จะขายหุ้น DES CH จำนวน 51% คิดเป็นมูลค่า 12.80 ล้านเหรียญสหรัฐ หรือราว 450.32 ล้านบาท ,DGN BV จะขายหุ้นของ TR00 จำนวน 51% ในราคา 0.80 ล้านเหรียญสหรัฐ หรือราว 28.15 ล้านบาท ,DGN BV จะขายหุ้น US17 จำนวน 100% มูลค่า 4.14 ล้านเหรียญสหรัฐ หรือราว 145.65 ล้านบาท และ DGN BV จะขายหุ้น BR00 จำนวน 100% มูลค่า 7.11 ล้านเหรียญสหรัฐ หรือราว 250.14 ล้านบาท
ทั้งนี้ ในการชำระราคาซื้อขายหุ้นดังกล่าว ทาง DEN จะทำการขายส่วนของทุนชำระแล้วทั้งหมด 100% ใน Eltek, s.r.o. (Eltek SK) ให้แก่ DGN BV ซึ่งเป็นส่วนหนึ่งของการชำระราคาซื้อขาย โดย Eltek SK มีมูลค่าตลาดตามราคาประเมินรวม 22 ล้านเหรียญสหรัฐ และ DEN จะชำระส่วนที่เหลือจำนวน 2.85 ล้านเหรียญสหรัฐ ด้วยเงินสด ขณะที่ Eltek SK  ดำเนินกิจการผลิตผลิตภัณฑ์เพาเวอร์ซิสเต็มสำหรับระบบโทรคมนาคมในสโลวาเกีย 
ภายหลังการจำหน่ายหุ้นของบริษัทย่อยดังกล่าวแล้ว จะทำให้บริษัทย่อยของ DELTA ไม่ได้ถือหุ้นใน US17 และ BR00 อีกต่อไป โดยคาดว่าจะดำเนินการแล้วเสร็จภายในไตรมาส 1/60
สำหรับการขายหุ้นครั้งนี้เพื่อมุ่งเน้นการดำเนินธุรกิจหลักโดยการใช้ทรัพยากรที่มีอยู่ในการพัฒนาธุรกิจระดับ high-end รวมทั้งธุรกิจที่มีมูลค่าเพิ่มสูงให้มากขึ้น เช่น ธุรกิจกลุ่มเพาเวอร์ซิสเต็มส์ระดับ high-end  รวมทั้งผลิตภัณฑ์อิเล็กทรอนิกส์ และผลิตภัณฑ์ในภาคอุตสาหกรรม ประเภทอื่น ๆ เพื่อตอบสนองความต้องการของตลาดที่เพิ่มมากขึ้นทั้งในปัจจุบันและอนาคต
ที่ประชุมคณะกรรมการบริษัทเห็นว่าการจำหน่ายเงินลงทุนใน 4 บริษัทย่อยดังกล่าว และการได้กิจการ Eltek SK มาจะช่วยเสริมสร้างศักยภาพธุรกิจหลักของบริษัทให้แข็งแกร่งมากขึ้น ร่วมกับการพัฒนาธุรกิจใหม่ที่มีแนวโน้มดี เพื่อตอบสนองความต้องการของตลาดในอนาคต